**З А П И С Н И К**

**са Конститутивне седнице Скупштине општине Рача**

**одржане дана 26.01.2024.године**

**Секретар Скупштине, Марија Стевановић**: Поштовани присутни добар дан. Данас, дана 26.01.2024. године одржава се конститутивна седница Скупштине општине Рача. У складу са чланом 66. став 1. Закона о локалним изборима ("Сл. гласник РС", број 14/2022), чланом 31. став 3. Статута општине Рача ("Службени гласник општине Рача" број 3/2019) и чланом 5. став 1. Пословника о раду Скупштине општине Рача ("Службени гласник општине Рача" број 6/2008) Конститутивном седницом скупштине председава најстарији кандидат за одборника којем је додељен мандат до избора председника скупштине општине, а то је госпођа Зорица Милошевић из Раче, са станом у улици Рудничка број 2, рођена 17.08.1963. године.У складу са чланом 5. став 2. Пословника о раду Скупштине општине Рача Председавајућем у раду помажу два најмлађа присутна кандидата за одборнике, а то су госпођа Милица Обрадовић из Вучића, општина Рача, рођена 19.12.1990. године и госпођа Ивана Стојановић из Поповића, ул. Радомира Путника 110, рођена 30.05.1991. године, као и секретар Скупштине општине из предходног сазива. Позивам прозване кандидате за одборнике да заузму своја места за председавајући сто. Значи: Зорица Милошевић, Милица Обрадовић и Ивана Стојановић.

**Зорица Милошевић, Председавајући:** Добар дан свима. Позивам секретара да у складу са издатим уверењима од стране Општинске изборне комисије општине Рача прозивком утврди да ли постоји кворум за рад конститутивне седнице Скупштине општине Рача. Изволи Марија.

**Секретар Скупштине, Марија Стевановић**: Александар Сенић присутан, Ненад Савковић присутан, Бранко Радосављевић присутан, Милица Обрадовић присутна, Зорица Милошевић прсутна, Ђорђе Иванковић присутан, Срђан Марковић присутан, Дејан Живковић присутан, Снежана Марковић присутна, Светлана Обрадовић присутна, Миладин Дугић присутан, Радослава Нешић присутна, Љубиша Стефановић присутан, Славиша Сретеновић присутан, Гордана Милићевић присутна, Борко Петровић присутан, Марија Тодоровић присутна, Радослав Рафаиловић присутан, Бранислав Милутиновић присутан, Слађана Срећковић присутна, Петар Миладиновић присутан, Оливера Шћекић присутна, Душан Ђоковић присутан, Милош Николић присутан, Маја Ветровић присутна, Радослав Радојичић присутан и Ивана Стојановић присутна. Констатујем да конститативној седници присуствује свих 27. кандидата за одборнике.

**Зорица Милошевић, Председавајући:** Константујем да седници присуствује 27 кандидата за одборнике и постоји кворум за даљи рад седнице.

**Зорица Милошевић, Председавајући:** Конститутивну седницу Скупштине општине Рача сазвао је Председник Привременог органа општине Рача Ненада Савковић у складу са чланом 65. Закона о локалним изборима („Сл. гласник РС“, бр. 14/2022), чланом 86. став 4. Закона о локалној самоуправи („Сл. гласник РС“, бр 129/07, 83/2014-др.закон, 101/2016-др.закон, 47/2018 и 111/2021-др.закон), тачкама 2. и 3. Одлуке о распуштању Скупштине општине Рача и образовању Привременог органа општине Рача („Сл. гласник РС“, бр. 94/2023), Решења о именовању председника и чланова Привременог органа општине Рача („Сл. гласник РС“, бр. 94/2023), чланом 31. став 1. Статута општине Рача ("Сл. гласник општине Рача", број 3/2019) и чланом 4. став 1. Пословника о раду Скупштине општине Рача ("Сл. гласник општине Рача", број 6/2008). Конститутивна седница Скупштине општине Рача је заказана за данас 26.01.2024. године, са почетком у 12:00 часова, и за исту је предложен следећи дневни ред. Прочитаћу Вам дневни ред.

***Д н е в н и ре д***

1. Разматрање Извештаја Општинске изборне комисије општине Рача о спроведеним изборима за одборнике Скупштине општине Рача одржаним 17. децембра 2023. године;
2. Доношење Решења о избору чланова Верификационог одбора;
3. Разматрање Извештаја Верификационог одбора;
4. Доношење Одлуке о потврђивању мандата одборника Скупштине општине Рача;
5. Доношење Решења о образовању комисије за спровођење и утврђивање резултата тајног гласања у поступку избора Председника Скупштине општине Рача и заменика Председника Скупштине општине Рача;
6. Избор Председника Скупштине општине Рача;
7. Избор Заменика председника Скупштине општине Рача;
8. Постављење Секретара Скупштине општине Рача.

**Зорица Милошевић, Председавајући:** Стављам на гласање предложени дневни ред. Ко је за? Има ли против, уздржаних?

**Зорица Милошевић, Председавајући:** Константујем да је дневни ред усвојен са 27 гласова ЗА, против није било и уздржаних није било.

**Зорица Милошевић, Председавајући:** Прелазимо на рад по тачкама дневног реда:

**ТАЧКА 1. Разматрање Извештаја Општинске изборне комисије општине Рача о спроведеним изборима за одборнике Скупштине општине Рача одржаним 17. децембра 2023. године;**

**Зорица Милошевић, Председавајући:** У материјалу Вам је достављен Извештај Општинске изборне комисије општине Рача о спроведеним изборима за одборнике Скупштине општине Рача одржаним 17. децембра 2023. године, број: 013-231/2023-I-04 од 21.12.2023. године. Позивам Председника Општинске изборне комисије општине Рача, госпођу Сању Милошевић, да поднесе Скупштини извештај о спроведеним изборима за одборнике Скупштине општине Рача.

**Сања Милошевић, Председник Општинске изборне комисије:** Добар дан свима, као што сте чули ја сам била председник на изборима који су одржани 17. децембра 2023.године. Моје име је Сања Милошевић. На локалним изборима који су спроведени 17. децембра 2023.године грађани општине Рача су могли да гласају на 27 бирачких места. Укупан број гласача који је имао право да изађе на изборе јесте био 9083. У изборном процесу је учестовало две изборне листе и то: „АЛЕКСАНДАР ВУЧИЋ- Рача не сме да стане“ и „ИВИЦА ДАЧИЋ-ПРЕМИЈЕР СРБИЈЕ“. Након утврђивања резултата и пребројавања гласова, поменуте изборне листе су добиле следеће резултате: Изборна листа „АЛЕКСАНДАР ВУЧИЋ- Рача не сме да стане“ је добила 3747 гласова, док је Изборна листа „ИВИЦА ДАЧИЋ-ПРЕМИЈЕР СРБИЈЕ“ добила 1070 гласова. У складу са добијеним гласовима они су добили решењем Општинске Изборне комисије и одређени број мандата, односно „АЛЕКСАНДАР ВУЧИЋ“ изборна листа је добила 21 мандат, а Изборна листа „ИВИЦА ДАЧИЋ“ 6 мандата. Након објављивања извештаја о укупним резултатима гласања и како није уложено ни једно правно средство на поменути извештај Решење је објављено о додели мандата на сајту Републичке Изборне комисије где су представљени сви кандидати за одборнике по месту, где су додељени мандати поменутим изборним листама почев од првог кандидата па надаље. И у складу са тим су им издата уверења. Толико.

**Зорица Милошевић, Председавајући**: Захваљујем Председници Општинске изборне комисије на поднетом извештају. Отварам расправу о Извештају Општинске изборне комисије општине Рача. Да ли се неко јавља за реч? Не.

**Зорица Милошевић, Председавајући**: Стављам на гласање Извештај Општинске изборне комисије општине Рача о спроведеним изборима за одборнике Скупштине општине Рача одржаним 17. децембра 2023. године. Ко је за, против, уздржаних? Нема.

**Зорица Милошевић, Председавајући:** Константујем да је Извештај Општинске изборне комисије општине Рача о спроведеним изборима за одборнике Скупштине општине Рача одржаним 17. децембра 2023.године прихваћен једногласно са 27 гласова ЗА, није било против, и није било уздржаних.

**ТАЧКА 2: Доношење Решења о избору чланова Верификационог одбора;**

**Зорица Милошевић, Председавајући:** Чланoм 8. став 1. Пословника о раду Скупштине општине Рача прописaно је да Скупштина општине Рача на конститутивној седници, на предлог председавајућег, већином гласова присутних одборника, бира чланове Верификационог одбора који чине три одборника и то по један одборник са три изборне листе које су добиле највећи број одборничких мандата у Скупштини општине. На основу наведеног, а с обзиром да су на изборима за одборнике Скупштине општине Рача учествовале две изборне листе, листа која је добила већи број одборничких мандата предлаже два кандидата за чланове Верификационог одбора, а изборна листа која је добила мањи број одборничких мандата предлаже једног кандидата за члана Верификационог одбора.

**Зорица Милошевић, Председавајући:** Замолићу предлагача Изборне листе АЛЕКСАНДАР ВУЧИЋ-Рача не сме да стане, која је добила већи број одборничких мандата, да предложи два члана Верификационог одбора. Замолићу предлагача Изборне листе ИВИЦА ДАЧИЋ-ПРЕМИЈЕР СРБИЈЕ, која је добила мањи број одборничких мандата, да предложи једног члана Верификационог одбора. Чланoм 8. став 2. Пословника о раду Скупштине општине Рача прописaно је да Верификационим одбором председава најстарији члан. Можете сада да предложите.

**Зорица Милошевић, Председавајући:** На основу ових предлога и свега наведеног, за чланове Верификационог одбора предлажем:

1. Борка Петровића из Раче, кандидата за одборника изабраног са изборне листе АЛЕКСАНДАР ВУЧИЋ –Рача не сме да стане- члан,

2. Светлану Обрадовић из Бошњана, кандидата за одборника изабраног са изборне листе АЛЕКСАНДАР ВУЧИЋ –Рача не сме да стане, и

3. Радослава Радојичића из Малих Крчмара, кандидата за одборника изабраног са изборне листе ИВИЦА ДАЧИЋ-ПРЕМИЈЕР СРБИЈЕ- који је најстарији члан- преседавајући.

**Зорица Милошевић, Председавајући:** Ко је за избор предложених кандидата за одборнике за чланове Верификационог одбора? Против? Уздржаних?

**Зорица Милошевић, Председавајући:** Константујем да је Верификациони одбор изабран са 27 гласова ЗА, није било против и није било уздржаних.

**Зорица Милошевић, Председавајући одборник:** Прелазимо на трећу тачку дневног реда:

**ТАЧКА 3: Разматрање Извештаја Верификационог одбора;**

**Зорица Милошевић, Председавајући:** У складу са чланом 9. Пословника о раду Скупштине општине Рача позивам чланове Верификационог одбора да на основу Извештаја Општинске изборне комисије, утврде да ли су подаци из Уверења о избору сваког одборника Скупштине општине Рача истоветни са подацима из извештаја Општинске изборне комисије и о томе поднесу извештај Скупштини општине Рача.

**Зорица Милошевић, Председавајући:** Одређујем паузу од 10 минута док се покупе Уверења.

**Секретар Скупштине, Марија Стевановић**: Замолићу све кандидате за одборнике да своја Уверења која је издала Општинска изборна комисија доставе Верификационом одбору како би Верификациони одбор могао да ради.

**Зорица Милошевић, Председавајући:** Позивам Радослава Радојичића који као најстарији члан преседава Верификационим одбором, да поднесе Извештај Скупштини општине Рача.

**Радослав Радојичић, Председавајући Верификационог одбора:** Добар дан, поштовање свима. На основу прегледаних резултата, Комисија је установила да су сви кандидати, сви кандидати одборнички, да су резултати сви у реду, сви подаци су проверени. И желим да вам честитам мандате и успешан рад ове Скупштине у даљем периоду.

**Зорица Милошевић, Председавајући:** Захваљујем Pреседавајућем Верификационог одбора. Отварам расправу о извештају и предлогу за потврђивање мандата одборника Верификационог одбора.

**Зорица Милошевић, Председавајући одборник:** Да ли се неко јавља за реч? Не. Ко је за то да се усвоји Извештај Верификационог одбора. Да ли има против, уздржаних?

**Зорица Милошевић, Председавајући:** Констатујем да је Извештај Верификационог одбора усвојен са 27 гласова ЗА, није било против, није било уздржаних.

**ТАЧКА 4: Доношење Одлуке о потврђивању мандата одборника Скупштине општине Рача;**

**Зорица Милошевић, Председавајући:** Чланом 66. ставa 3. Закона о локалним изборима је прописано да о потврђивању мандата одборника, на основу извештаја верификационог одбора, скупштина одлучује јавним гласањем. Предлог Oдлуке о потврђивању мандата одборника Скупштине општине Рача прочитаће секретар Скупштине општине Рача.

**Секретар Скупштине, Марија Стевановић**: Прочитаћу Вам предлог Одлуке о потврђивању мандата одборника Скупштине општине Рача:

**1.** Потврђују се мандати одборника Скупштине општине Рача изабраним на локалним изборима одржаним дана 17. децембра 2023. године, и то:

1. Александру Сенићу, рођеном 1978. године, дипл. грађ. инж и дипл. економисти из Сепаца, са Изборне листе АЛЕКСАНДАР ВУЧИЋ- Рача не сме да стане;
2. Ненаду Савковићу, рођеном 1977. године, др. вет. медицине, из Ђурђева, са Изборне листе АЛЕКСАНДАР ВУЧИЋ- Рача не сме да стане;
3. Бранку Радосављевићу, рођеном 1977. године, информатичару, из Великог Крчмара, са Изборне листе АЛЕКСАНДАР ВУЧИЋ- Рача не сме да стане;
4. Милици Обрадовић, рођеној 1990. године, факултет политичких наука-новинару, из Вучића, са Изборне листе АЛЕКСАНДАР ВУЧИЋ- Рача не сме да стане;
5. Зорици Милошевић, рођеној 1963, раднику, из Раче, са Изборне листе АЛЕКСАНДАР ВУЧИЋ- Рача не сме да стане;
6. Ђорђу Иванковићу, рођеном 1990. године, дипломираном саобраћајном инжењеру, из Раче, са Изборне листе АЛЕКСАНДАР ВУЧИЋ- Рача не сме да стане;
7. Срђану Марковићу, рођеном 1972. године, матуранту гимназије, из Вучића, са Изборне листе АЛЕКСАНДАР ВУЧИЋ- Рача не сме да стане;
8. Дејану Живковићу, рођеном 1973. године, пољопривреднику, из Сепаца, са Изборне листе АЛЕКСАНДАР ВУЧИЋ- Рача не сме да стане;
9. Снежани Марковић, рођеној 1975. године, машинбравару, из Малог Крчмара, са Изборне листе АЛЕКСАНДАР ВУЧИЋ- Рача не сме да стане;
10. Светлани Обрадовић, рођеној 1967. године, машинском техничару, из Бошњана, са Изборне листе АЛЕКСАНДАР ВУЧИЋ- Рача не сме да стане;
11. Миладину Дугићу, рођеном 1971. године, бравар-монтеру, из Саранова, са Изборне листе АЛЕКСАНДАР ВУЧИЋ- Рача не сме да стане;
12. Радослави Нешић, рођеној 1982. године, трговцу, из Сипића, са Изборне листе АЛЕКСАНДАР ВУЧИЋ- Рача не сме да стане;
13. Љубиши Стефановићу, рођеном 1964. године, предузетнику, из Поповића, са Изборне листе АЛЕКСАНДАР ВУЧИЋ- Рача не сме да стане;
14. Славиши Сретеновићу, рођеном 1981. године, електричару, из Доње Раче, са Изборне листе АЛЕКСАНДАР ВУЧИЋ- Рача не сме да стане;
15. Гордани Милићевић, рођеној 1969. године, спремачици, из Мирашевца, са Изборне листе АЛЕКСАНДАР ВУЧИЋ- Рача не сме да стане;
16. Борку Петровићу, рођеном 1975. године, дипломираном правнику, из Раче, са Изборне листе АЛЕКСАНДАР ВУЧИЋ- Рача не сме да стане;
17. Марији Тодоровић, рођеној 1990. године, виша пословна школа, из Саранова,са Изборне листе АЛЕКСАНДАР ВУЧИЋ- Рача не сме да стане;
18. Радославу Рафаиловићу, рођеном 1967. године, предузетнику, из Великог Крчмара, са Изборне листе АЛЕКСАНДАР ВУЧИЋ- Рача не сме да стане;
19. Браниславу Милутиновићу, рођеном 01.02.1970. године, медицинском техничару, из Малог Крчмара, са Изборне листе АЛЕКСАНДАР ВУЧИЋ- Рача не сме да стане;
20. Слађани Срећковић, рођеној 1974. године, матуранту гимназије, из Ђурђева, са Изборне листе АЛЕКСАНДАР ВУЧИЋ- Рача не сме да стане;
21. Петру Миладиновићу, рођеном 1984.године, електричару, из Сепаца, са Изборне листе АЛЕКСАНДАР ВУЧИЋ- Рача не сме да стане;
22. Оливери Шћекић, рођеној 1978. године, мастер економисти, из Саранова, са Изборне листе ИВИЦА ДАЧИЋ- ПРЕМИЈЕР СРБИЈЕ;
23. Душану Ђоковићу, рођеном 1976. године, дипломираном економисти, из Раче, са Изборне листе ИВИЦА ДАЧИЋ- ПРЕМИЈЕР СРБИЈЕ;
24. Милошу Николићу, рођеном 1984. године, мастер машинства и мастер економисти, из Раче, са Изборне листе ИВИЦА ДАЧИЋ- ПРЕМИЈЕР СРБИЈЕ;
25. Маји Ветровић, рођеној 1977. године, професору француског језика, из Раче, са Изборне листе ИВИЦА ДАЧИЋ- ПРЕМИЈЕР СРБИЈЕ;
26. Радославу Радојичићу, рођеном 1964. године, пензионеру, из Малог Крчмара, са Изборне листе ИВИЦА ДАЧИЋ- ПРЕМИЈЕР СРБИЈЕ;
27. Ивани Стојановић, рођеној 1991. године, дипломираном филологу, из Поповића, са Изборне листе ИВИЦА ДАЧИЋ- ПРЕМИЈЕР СРБИЈЕ.

**2**. Мандат одборницима траје 4 (четири) године, почев од дана потврђивања мандата.

**3**. Против ове Одлуке може се изјавити жалба Вишем суду у Крагујевцу у року од седам дана од дана доношења Одлуке.

**4**. Одлука ступа на снагу даном доношења и објавиће се на веб-презентацији Републичке изборне комисије и у „Службеном гласнику општине Рача“.

**Зорица Милошевић, Председавајући:** Захваљујем. Отварам расправу. Да ли има пријављених за реч? Нема. Стављам на гласање:предлог Одлуке о потврђивању мандата одборника Скупштине општине Рача. Ко је за, има ли против, има ли уздржаних?

**Зорица Милошевић, Председавајући:** Констатујем да је предлог Одлуке о потврђивању мандата одборника Скупштине општине Рача усвојен једногласно са 27 гласова ЗА, није било против и није било уздржаних.

**Зорица Милошевић, Председавајући:** Позивам одборнике којима су потврђени мандати да положе заклетву и након тога потпишу текст заклетве. Текст заклетве ће прочитати Секретар Скупштине општине.

**Секретар Скупштине, Марија Стевановић**: Замолићу све одборнике да устану и да за мном понављају текст заклетве**: "Заклињем се да ћу се у раду Скупштине општине Рача придржавати Устава, Закона и Статута општине Рача и да ћу часно и непристрасно вршити дужност одборника руководећи се интересима грађана".** У Рачи, дана 26.01.2024.године. Свим одборницима желим да честитам на освојеним одборничким мандатима. Само да вам поделим да потпишете текст заклетве.

**Зорица Милошевић, Председавајући:** Можемо да пређемо на пету тачку дневног реда. Одборник Милош Николић има реч. Изволи Милоше.

**Милош Николић, одборник;** Добар дан. Желим свима успеха у даљем раду и честитам на избору одборника, за одборника, а ја бих из неких личних и професионалних разлога поднео оставку на место одборника.

**Зорица Милошевић, Председавајући:** Хвала Милоше.

**Зорица Милошевић, Председавајући:** Оливера Шћекић.

**Оливера Шћекић, одборница;** Поштовање свима. Подносим оставку на додељени мандат. Вама свима желим здравља, среће и љубави у животу и успеха у раду. Хвала Вам.

**Зорица Милошевић,одборник:** Маја Ветровић.

**Маја Ветровић, одборник:** Добар дан. Такође желим свима пуно успеха у раду и подносим оставку на место одборника.

**Зорица Милошевић, Председавајући:** Хвала Мајо. Има ли још пријављених? Нема.

**Секретар Скупштине, Марија Стевановић**: Поштовани одборници прочитаћу Вам сада чланове Закона о локалној самоуправи којима је, пардон, Закона о локалним изборима којима је предвиђена ова могућност да одборници на самој Скупштини поднесу усмене оставке а то је значи регулисано чланом 68. став 4. Закона о локалним изборима („Сл.гласник РС. бр.14/2022“) где је прописано да одборник може поднети оставку и усмено на седници Скупштине. Члан 69. Закона о локалним изборима гласи; „Скупштина доноси одлуку којом констатује да је одборнику престао мандат одмах након што прими обавештење о разлозима за престанак његовог мандата на седници која је у току, односно на првој наредној седници. Одлука којом се констатује да је одборнику престао мандат објављује се на Веб-презентацији. На основу наведеног и на основу поднетих усмених оставки од стране три одборника Скупштина општине Рача, а на основу члана 67. став 1. тачка 9) и члан 68. став 4. и члана 69. Закона о локалним изборима, констатује се престанак мандата одборника у Скупштини општине Рача: Милошу Николићу из Раче, улица Карађорђева бр.93, подношењем усмене оставке на Конститативној седници Скупштине општине Рача, одржаној дана 26.01.2024.године. Милош Николић је био одборник изабран са изборне листе „Ивица Дачић-Премијер Србије“. Такође, Скупштина општине Рача констатује престанак мандата одборника у Скупштини општине Рача, и то: Оливери Шћекић из Саранова, улица Дубочарска бр.5, изабраној са изборне листе „Ивица Дачић-Премијер Србије“, подношењем усмене оставке конститативној седници Скупштине општине Рача одржаној дана 26.01.2024.године. И такође констатује се престанак мандата одборници Маји Ветровић из Раче, улица Немањина бр.29., такође изабраној са изборне листе „Ивица Дачић-Премијер Србије“.

**Зорица Милошевић, Председавајући:** Да наставимо са петом тачком дневног реда.

**ТАЧКА 5: Доношење Решења о образовању комисије за спровођење и утврђивање резултата тајног гласања у поступку избора Председника Скупштине општине Рача и заменика Председника Скупштине општине Рача;**

**Зорица Милошевић, Председавајући одборник:** Председник Скупштине општине и Заменик Председника Скупштине општине се у складу са чланом 38. став 3. Закона о локалној самоуправи бирају тајним гласањем. Тајним гласањем у складу са чланом 18. Пословника о раду Скупштине општине Рача руководи Комисија за спровођење и утврђивање резултата тајног гласања коју чине председавајући, два најмлађа одборника, два одборника које одреди Скупштина општине и Секретар Скупштине општине из претходног сазива који нема право одлучивања у раду Комисије. Предлажем за чланове Комисије поред мене као председавајућег, поред два најмлађа одборника Милице Обрадовић и Иване Стојановић, и поред Секретара из претходног сазива, још два одборника и то: Борка Петровића и Бранислава Милутиновића. Неће. Значи предлажем Борка Петровић и Радослава Радојичића за чланове.

**Зорица Милошевић, Председавајући:** Ко је за такав предлог, има ли против, узржаних? Констатујем да је састав Комисије заспровођење и утврђивање резултата тајног гласања у поступку избора Председника Скупштине општине Рача и заменика Председника Скупштине општине Рача усвојен једногласно са 27 гласова ЗА, није било провит и није било уздржаних.

**ТАЧКА 6: Избор Председника Скупштине општине Рача;**

**Зорица Милошевић, Председавајући:** У складу са чланом 38. став 3. Закона о локалној самоуправи („Сл. гласник РС“, бр 129/07, 83/2014-др.закон, 101/2016-др.закон, 47/2018 и 111/2021-др.закон), чланом 59. став 1. Статута општине Рача ("Службени гласник општине Рача" број 3/2019) и чланова 15. став 1. Пословника о раду Скупштине општине Рача ("Службени гласник општине Рача" број 6/2008), Скупштина општине на Конститутивној седници бира Председника Скупштине општине на предлог најмање 1/3 одборника из реда одборника на време од четири године тајним гласањем већинм гласова од укупног броја одборника Скупштине општине Рача. У складу са чланом 16. ставовима 1. и 2. Пословника о раду Скупштине општине Рача („Сл.гласник општине Рача“ бр. 6/2008) достављен је један писани предлог кандидата за Председника Скупштине општине Рача.

**Зорица Милошевић, Председавајући:** Имамо писани предлог потписан од стране 20 одборника који су предложили Савковић Ненада, из Ђурђева, ул. Лукањска број 22, општина Рача, изабраног за одборника у Скупштини општине Рача са изборне листе АЛЕКСАНДАР ВУЧИЋ- Рача не сме да стане за Председника Скупштине општине Рача.

**Зорица Милошевић, Председавајући:** Дајем реч Секретару да прочита предлог.

**Секретара Скупштине, Марија Стевановић**: Као што је Преседавајућа навела Скупштини општине Рача је достављен један предлог и сада ћу Вам прочитати: На основу члана 38. став 3. Закона о локалној самоуправи („Сл. гласник РС“, бр 129/07, 83/2014-др.закон, 101/2016-др.закон, 47/2018 и 111/2021-др.закон), члана 59. став 1. Статута општине Рача ("Службени гласник општине Рача" број 3/2019) и чланова 15. и чл. 16. став 1 и 2. Пословника о раду Скупштине општине Рача („Сл.гласник општине Рача, број 6/2008) дана 26.01.2024.године упућујемо:ПРЕДЛОГ КАНДИДАТА ЗА ПРЕДСЕДНИКА СКУПШТИНЕ ОПШТИНЕ РАЧА.

За Председника Скупштине општине Рача предлажемо Савковић Ненада, из Ђурђева, ул. Лукањска број 22, општина Рача, изабраног за одборника у Скупштини општине Рача са изборне листе АЛЕКСАНДАР ВУЧИЋ- Рача не сме да стане. Биографија***:*** Ненад Савковић је рођен 17.02.1977. године. По занимању је доктор ветеринарске медицине. Дипломирао је на Факултету ветеринарске медицине у Београду, док је средњошколско образовање стекао у Пољопривредној школи у Свилајнцу.У периоду од 2006-2010. године био је власник трговинске предузетничке радње; у периоду од 2010-2015. године обављао је функцију Директора Ветеринарске станице ДОО у Рачи; у пероду од 2015-2016. године обављао је функцију Заменика Председника општине Рача, док је у периоду 2016-2020. и у периоду од 2020.-30.10.2023. године обављао функцију Председника општине Рача. Решењем Владе Републике Србије је именован за Председника Привременог органа општине Рача коју дужност обавља од 31.10.2023. године, све до данашњег дана. Ожењен, отац троје деце.У прилогу вам достављамо Сагласност наведеног кандидата за избор на место Председника Скупштине општине Рача.У складу са чланом 38. став 5. Закона о локалној самоуправи („Сл. гласник РС“, бр 129/07, 83/2014-др.закон, 101/2016-др.закон, 47/2018 и 111/2021-др.закон) и чланом 58. став 3. Статута општине Рача ("Службени гласник општине Рача" број 3/2019), предлажемо да Председник Скупштине општине Рача буде на сталном раду у општини Рача. Прочитаћу Вам сада који одборници су упутили овакав предлог, а њих има 20. као што сам навела на почетку, то су: Александар Сенић, Бранко Радосављевић, Милица Обрадовић, Зорица Милошеви, Ђорђе Иванковић, Срђан Марковић, Дејан Живковић,Снежана Марковић, Светлана Обрадовић, Миладин Дугић, Радослава Нешић, Љубиша Стефановић, Славиша Сретеновић, Гордана Милићевић, Борко Петровић, Марија Тодоровић, Радослав Рафаиловић, Бранислав Милутиновић, Слађана Срећковић, Петар Миладиновић. У Рачи, 26.01.2024.године.

Сада ћу Вам прочитати и Сагласност предложеног кандидата, која је достављена у прилогу. У складу са чланом 16. став 2. Пословника о раду Скупштине општине Рача ("Службени гласник општине Рача" број 6/2008), ја, Ненад Савковић из Ђурђева, ул. Лукањска број 22, општина Рача, рођен 17.02.1977. године, прихватам предлог одборника Скупштине општине Рача и сагласан сам са кандидатуром за избор на место Председника Скупштине општине Рача. Сагласност дао, Ненад Савковић, у Рачи, дана 26.01.2024.године.

**Зорица Милошевић, Председавајући:** Хвала.У складу са чланом 16. став 5. Пословника о раду Скупштине општине Рача ("Службени гласник општине Рача" број 6/2008), отварам расправу о предлогу кандидата за Председника Скупштине општине Рача. Да ли има пријављених за реч? Нема пријављених за реч. Пошто је то једини пристигао предлог у складу са чланом 16. став 6. Пословника о раду Скупштине општине Рача ("Службени гласник општине Рача" број 6/2008), утврђујем листу кандидата за Председника Скупштине општине Рача и то: Савковић Ненад који је предложен са изборне листе “АЛЕКСАНДАР ВУЧИЋ- Рача не сме да стане“.

Председник Скупштине општине се у складу са Законом бира тајним гласањем. Позивам Комисију да спроведе тајно гласање за избор Председника Скупштине општине Рача. Преседавајући испред Комисије објављује почетак гласања, прозива одборнике према списку изабраних одборника, уручује им гласачки листић и заокружује редни број испред имена и презимена одборника, као и доказ да је одборнику уручен гласачки листић, а одборник потписује списак одборника. Гласање се закључује онда када гласа и последњи одборник који жели да гласа. Након гласања комисија је пребројала гласове и сачинила записник резултата.

**Секретар Скупштине, Марија Стевановић**: Позивам чланове Комисије за приђу како би наставили са радом. Значи Борко Петровић, Радослав Радојичић, поред преседавајућег, поред два најмлађа одборника и поред мене као Секретара. Сада ћу да Вас замолим како будем прозивала одборнике да приђете да Вам Комисија уручи гласачки листић и да се потпишете на овом обрасцу и након тога гласате. Гласање се врши заокруживањем ЗА или ПРОТИВ и листић убаците у гласачку кутију.

**Секретар Скупштине, Марија Стевановић**: Александар Сенић, Ненад Савковић, Бранко Радосављевић, Милица Обрадовић, Зорица Милошевић, Ђорђе Иванковић, Срђан Марковић, Дејан Живковић, Снежана Марковић, Светлана Обрадовић, Миладин Дугић, Радослава Нешић, Љубиша Стефановић, Славиша Сретеновић, Гордана Милићевић, Борко Петровић, Марија Тодоровић, Радослав Рафаиловић, Бранислав Милутиновић, Слађана Срећковић, Петар Миладиновиж, Душан Ђоковић, Ивана Стојановић и Радослав Радојичић.

**Зорица Милошевић, Председавајући:** Констатујем да је гласање завршено, у 13:14 минута је гласао задњи одборник. Идемо на пребројавање гласова. Можемо да кренемо да радимо. Након гласања Комисија је пребројала гласове и сачинила Записник о утврђивању резултата тајног гласања за избор Председника Скупштине општине Рача. Прочитаћу Вам записник: Комисија за спровођење и утврђивање резултата тајног гласања у поступку избора Председника Скупштине општине општине Рача, на основу члана 25. Пословника о раду Скупштине општине Рача („Службени гласник општине Рача“, број 6/2008), дана 26.01.2024.године, у 13:15 часова, сачинила је Записник о утврђивању резултата гласања у поступку избора Председника Скупштине општине Рача. Комисија за спровођење и утврђивање резултата тајног гласања у поступку избора председника Скупштине општине Рача, одржаног 26.01.2024.године, утврдила је следеће: Гласање за избор председника Скупштине општине Рача обављено је тајно, на основу гласачких листића којих је одштанпано 27.Резултати гласања за избор Председника Скупштине општине Рача су следећи: укупно 27 одборника гласало је 24, уручених гласачких листића 24, употребљених гласачких листића 24, неупотребљених гласачких листића 3, неважећих гласачких листића није било, важећих гласачких листића било је 24. Укупан број гласова који је добио кандидат Ненад Савковић је 24. За избор Савковић Ненада за Председника Скупштине општине Рача, гласало је 24 одборника. Констатовано је да је кандидат Савковић Ненад добио потребну већину гласова од укупног броја одборника и да је изабран за Председника Скупштине општине Рача. Честитам господине Ненаде.

**Зорица Милошевић, Председавајући:** Позивам изабраног Председника Скупштине општине да се обрати одборницима уколико то жели и да преузме вођење седнице.

**Ненад Савковић, Председник Скупштине:** Поштовани одборници, хвала Вам на оваквој подршци да сте сви били једногласни да ме подржите да будем Председник Скупштине. Сигурно се знамо дуго, дуг период је иза нас два мандата ово што сте читали пре тога. Радили смо ја мислим како треба доста ствари, настављамо даље, сигурно да нас очекује доста пројеката, доста започетих ствари, доста нових ствари да се дешавају да имамо јединство овде у Скупштини као највишем органу наше локалне самоуправе. Да сарађујемо, да радимо да схватимо ово заиста озбиљно да све тачке анализирамо радимо онако како треба по Закону како смо и положили заклетву, и надамо се да неће бити никаквих проблема. Да пожелим свима нама успеха у доношењу одлука, у вођењу ове наше општине која заиста јесте нама најбитнија. Хвала Вам још једном на указаном поверењу. Одговорност сигурно није мала, ја ћу се трудити да тај посао радим на прави начин, а ту сте Ви да ми помогнете да сви заједно водимо општину Рача. Хвала Вам још једном.

**Ненад Савковић, председник Скупштине:** Прелазимо на рад по седмој тачки дневног реда.

**ТАЧКА 7: Избор Заменика председника Скупштине општине Рача;**

**Ненад Савковић, Председник Скупштине:** У складу са чланом 39. став 2. Закона о локалној самоуправи („Сл. гласник РС“, бр 129/07, 83/2014-др.закон“ и др.), чланом 61. став 2. Статута општине Рача ("Службени гласник општине Рача" број 3/2019) и чланом 31. став 2. Пословника о раду Скупштине општине Рача, Заменик председника Скупштине бира се на предлог, на начин и по поступку утврђеном за избор Председника Скупштине општине. Скупштина општине бира Заменика председника Скупштине на предлог најмање 1/3 одборника, из реда одборника, на време од 4 године тајним гласањем, већином гласова од укупног броја одборника Скупштине општине. У складу са чланом 16. став 1. и 2. Пословника о раду Скупштине општине Рача достављен је један писани предлог кандидата за Заменика председника Скупштине општине Рача. Предложили су Марковић Срђана из Вучића, општина Рача, за Заменика председника Скупштине општине Рача. Предлог, прочитаћу Вам: **„**За кандидата за заменика Председника Скупштине општине Рача, предлажемо Срђана Марковића из Вучића, улица Николе Тесле бр.83., општина Рача, рођеног 05.02.1972.године, изабраног за одборника у Скупштини општине Рача са изборне листе „АЛЕКСАНДАР ВУЧИЋ-Рача не сме да стане“. Срђан Марковић је матурант гимназије, на функцији заменика председника Скупштине општине Рача био је у периоду од 2010. до 20212.године, од 2015-2020 године, и у периоду од 2020. до 30.10.2023 године, ожењен отац двоје деце. У прилогу достављамо и сагласност наведеног кандидата за избор место Заменика председника Скупштине општине Рача.У складу са чланаом 39. став 3. Закона о локалној самоуправи и чланом 61. став 3. Статута општине Рача предлажемо да Заменик председника Скупштине општине Рача буде на сталном раду у општини Рача. Потписи одборника који су предложили кандидата Марковић Срђана за заменика Председника Скупштине општине Рача су: Александар Сенић, Ненад Савковић, Бранко Радосављевић, Милица Обрадовић, Зорица Милошевић, Ђорђе Иванковић, Дејан Живковић, Снежана Марковић, Светлана Обрадовић, Миладин Дугић, Радослава Нешић, Љубиша Стефановић, Славиша Сретеновић, Гордана Милићевић, Борко Петровић, Марија Тодоровић, Радослав Рафаиловић, Бранислав Милутиновић, Слађана Срећковић и Петар Миладиновић. У Рачи 26.01.2024.године. У складу са чланом 16. став 2. и чланом 31. став 2. Пословника о раду Скупштине општине Рача, ја Срђан Марковић из Вучића, ул. Николе Тесле бр.83, општина Рача, рођен 05.02.1977. године, прихватам предлог одборника Скупштине општине Рача и сагласан сам са кандидатуром за изборно место Заменика Председника Скупштине општине Рача. Ово је сагласност Срђана Марковића.

**Ненад Савковић, Председник Скупштине:** У складу са чланом 16. став 5. Пословника о раду Скупштине општине Рача, отварам расправу о предлогу кандидата за заменика председника Скупштине општине Рача. Да ли неко жели реч? Нема, нико се није пријавио за реч. Пошто је једино пристигао предлог, у складу са чланом 16. став 2. Пословника о раду Скупштине општине Рача, утврђујем листу кандидата за Заменика Председника Скупштине општине Рача и то:

1. Срђан Марковић из Вучића, општина Рача, који је предложен са изборне листе „АЛЕКСАНДАР ВУЧИЋ-Рача не сме да стане“.

**Ненад Савковић, председник Скупштине:** Заменик Председник Скупштине општине се у складу са законом бира се тајним гласањем. Па тако позивам комисију да спроведе тајно гласање за избор заменика председника Скупштине општине Рача. Комисија да изврши припрему за тајно гласање.

**Секретара Скупштине, Марија Стевановић**: Ево ја ћу да кренем као и малопре, позиваћу поново одборнике да приступе столу и преузму гласачке листиће за избор заменика председника Скупштине општине Рача: Александар Сенић, Ненад Савковић, Бранко Радосављевић, Милица Обрадовић, Зорица Милошевић, Ђорђе Иванковић, Срђан Марковић, Дејан Живковић, Снежана Марковић, Светлана Обрадовић, Миладин Дугић, Радослава Нешић, Љубиша Стефановић, Славиша Сретеновић, Гордана Милићевић, Борко Петровић, Марија Тодоровић, Радослав Рафаиловић, Бранислав Милутиновић, Слађана Срећковић, Петар Миладиновић, Душан Ђоковић, Радослав Радојичић и Ивана Станојевић.

**Ненад Савковић, Председник Скупштине:** Констатујем да је гласао задњи одборник Скупштине општине Рача у 13:32 часова. Молим Комисију да преброји гласове и да извести.

**Зорица Милошевић, одборник:** Комисија за спровођење и утврђивање резултата тајног гласања у поступку избора Заменика председника Скупштине општине Рача, на основу члана 23. Пословника о раду Скупштине општине Рача ("Службени гласник општине Рача" број 06/2008), дана 26.01.2024.године у 10:34, гласала сачинила је Записнико утврђивању резултата гласања у поступку избора Замника председника Скупштине општине Рача. Комисија за спровођење и утврђивање резултата тајног гласања у поступку избора Заменика председника Скупштине општине Рача, одржане 26.01.2024.године, утврдила је следеће: Гласање за избор Заменика председника Скупштине општине Рача обављено је тајно на основу гласачких листића којих је оштанпано 27. Резултати гласања за избор заменика председника Скупштине општине Рача су следећи: од укупно 27 одборника, гласало је 24 одборника, уручених гласачких листића је било 24, употребљених гласачких листића је било 24, неупотребљених гласачких листића је 3, неважећих гласачких листића је било 0, важећих гласачких листића било је 24, укупан број гласова који је добио кандидат Марковић Срђан је 24. За избор Марковић Срћана за Заменика председника Скупштине општине Рача гласало је 24 одборника. Константујем да је кандидат Срђан Марковић добио потребну већину гласова од укупног броја одборника и да је изабран за Заменика председника Скупштине општине Рача. Хвала.

**Ненад Савковић, Председник Скупштине:** Чули сте, констатујем да је Срђан Марковић из Вучића, општина Рача, одборник у Скупштини општине Рача изабран за заменика Председника Скупштине општине Рача, на мандатни период од 4 године са 24 гласова ЗА, против и уздржаних није било.

**Ненад Савковић, Председник Скупштине:** Прелазимо на рад по осмој тачки дневног реда.

**ТАЧКА 8: Постављење Секретара Скупштине општине Рача;**

**Ненад Савковић, Председник Скупштине:** У складу са чланом 40. став 2. Закона о локалној самоуправи, чланом 62. став 2. Статута општине Рача и чланом 32. став 1. Пословника о раду Скупштине општине Рача, секретар скупштине се поставља на предлог председника Скупштине, на четири године и може бити поново постављен. Сада ћу Вам прочитати мој писани предлог за кандидата за секретаара Скупштине општине Рача и сагласност наравно. Предлог кандидата за Секретара Скупштине општине Рача: предлажем Марију Стевановић из Раче, дипломираног правника из Раче, са станом у улици Деспота Стефана Виског бр.18, рођену 01.05.1987.године, на мандатни период од 4 године. Предлажем да Секретар Скупштине општине Рача буде на сталном раду у општини Рача. Марија Стевановић је дипломирала на правном факултету у Крагујевцу 2011. године, приправнички стаж је обављала у Основном суду у Крагујевцу и Судској јединици у Рачи у трајању од две године, била је запослена као секретар у Средњој школи „Ђура Јакшић“ у Рачи. У више претходних скупштинских мандата обављала је дужност Секретара Скупштине општине Рача почев од октобра 2015. године до 30.10.2023.године. Решењем Привременог органа општине Рача именована је за секретара Привременог органа Општине Рача коју функцију је обављала почев од 31.октобра 2023.године све до данашњег дана. Удата, мајка двоје деце. У прилогу овога је и сагласност наведеног кандидата. У складу са чланом 32. став 3. Пословника о раду Скупштине општине Рача, ја, Марија Стевановић из Раче, улица Деспота Стефана Високог бр.18, рођена 01.05.1987.године, прихватам предлог Председника Скупштине општине Рача Савковић Ненада и Сагласна сам са кандидатуром за постављење на место Секретара Скупштине општине Рача. У Рачи, 26.01.2024.године.

У складу са чланом 33. став 1. Пословника о раду Скупштине општине Рача Секретар Скупштине општине Рача поставља се јавним гласањем.

**Ненад Савковић, Председник Скупштине:** Ко је за усвајање оваквог предлога? Ко је за, против, уздржаних? Нема.

**Ненад Савковић, Председник Скупштине:** Константујем да је предлог једногласно усвојен и честитам Марији Стевановић.

**Ненад Савковић, Председник Скупштине:** Констатује се да је са 26. јануаром 2024.године, као даном конституисања Скупштине општине Рача, Марији Стевановић, дипломираном правнику из Раче, са станом у улици Деспота Стефана Високог број 18, престаје функција Секретара Привременог органа општине Рача.

**Ивана Стојановић, одборник:** Извињавам се, ја бих да поднесем оставку због личних обавеза које имам. Хвала Вам на избору и честитам Вам у даљем раду.

**Ненад Савковић, Председник Скупштине:** Хвала.

**Секретара Скупштине, Марија Стевановић**: На основу члана 67. став 1. тачка 9), члана 68. став 4. и члана 69. Закона о локалним изборима, констатује се престанак мандата одборници Скупштине општине Рача и то: Ивани Стојановић, рођеној 1991. године, дипломираном филологу из Поповића са изборне листе „Ивица Дачић-Премијер Србије“, подношењем усмене оставке на конститутивној седници Скупштине општине Рача одржаној дана 26.01.2024. године.

**Ненад Савковић, Председник Скупштине:** Поштовани одборници закључујем рад конститутивне седнице, данас 26.01.2024. године у 13:45. Хвала свим члановима и још једном честитке за изборне мандате.

**СКУПШТИНА ОПШТИНЕ РАЧА**

**ПРЕДСЕДНИК**

**Број: 06-2/2024-VI-01 СКУПШТИНЕ ОПШТИНЕ РАЧА**

**26.01.2024.године**

**\_\_\_\_\_\_\_\_\_\_\_\_\_\_\_\_\_\_\_\_\_\_**

**Ненад Савковић**

Записничар,

В.Матијашевић